Higginson se je na turnirju Malta Cup 2007 z zmago proti Stevu Davisu s 5-4 prebil v osmino finala, kjer se je srečal s Kenom Dohertyjem in izgubil z 2-5. Že na naslednjem jakostnem turnirju v sezoni, turnirju Welsh Open 2007, pa je prikazal zelo opazen dvig forme in tudi prvič v karieri dosegel niz 147 točk. Na turnirju je po vrsti izločil Allisterja Carterja (5-1), Johna Higginsa (5-3), Michaela Judga (5-1) in Stephena Maguireja (6-3), s čimer si je zagotovil mesto v finalu. Tam se je pomeril z Neilom Robertsonom in tesno izgubil, izid je bil 8-9. Higginson je sicer že zaostajal z 2-6, a nato povedel z 8-6, kar pa ni bilo dovolj za zmago, saj je Robertson osvojil zadnje tri frame. Ker je v sezoni &lt;a href="Snooker%202005/06"&gt;2005/06&lt;/a&gt; nastopal v drugorazrednem tekmovanju, se je z nastopom v finalu Welsh Opena zapisal v zgodovino športa kot prvi nepostavljeni igralec po Terryju Griffithsu, ki se je prebil v finale katerega od jakostnih turnirjev. Griffithsu je dosežek uspel leta 1979, ko je tudi slavil v finalu Svetovnega prvenstva. Higginson je prejel denarno nagrado 20.000 GB£ za njegov niz 147 točk, 2000 GB£ za najvišji niz turnirja in še 17.500 GB£ za igranje v finalu, s čimer mu je turnir skupaj v denarnico nanesel spodbudnih 39.500 GB£.